ดันพรบ.กู้เงิน4แสนล้านสู้ศึกในสภา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ลั่นใช้สร้างยุทธศาสตร์ลงทุนครม.บีบเบิกจ่ายทำไม่ได้ริบ
โพสต์ทูเดย์ — รัฐบาลสู้เต็มที่ ดันพ.ร.บ.เงินกู้ 4 แสนล้านเข้าสภา หลังกฤษฎีกาไม่สามารถชี้ชัดอำนาจ สว.พิจารณากรอบใช้จ่ายเงิน 
นายอภิสิทธิ์ เวชชาชีวะ นายกรัฐมนตรี เปิดเผยว่า คณะกรรมการกฤษฎีกาได้รายงานความเห็นต่อกรณีที่คณะกรรมาธิการร่วมรัฐสภาขอให้จัดทำความเห็นว่าสมาชิกวุฒิสภา (สว.) จะสามารถพิจารณากรอบการใช้จ่ายเงินในโครงการต่างๆ ตามพ.ร.บ.ให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ 4 แสนล้านบาทได้หรือไม่
ทั้งนี้ คณะกรรมการกฤษฎีกายังไม่สามารถชี้ชัดลงไปได้ว่าวุฒิสภาจะสามารถเข้ามามีส่วนร่วมในการพิจารณาพ.ร.บ.เงินกู้ฯ ได้หรือไม่แต่เห็นว่าหากจะให้มีการประชุมร่วมน่าจะเกินเลยขอบเขตที่รัฐธรรมนูญบัญญัติไว้
นอกจากนี้ ยังเห็นว่าถ้ามีการตั้งกลไกในลักษณะกรรมาธิการหรือกรรมการต่างๆ ก็น่าจะเกินขอบเขตอำนาจที่ฝ่ายนิติบัญญัติจะพิจารณาได้ อาจขัดต่อรัฐธรรมนูญ
ดังนั้น รัฐบาลจะนำความเห็นของคณะกรรมการกฤษฎีกาทั้งหมดส่งกลับไปให้กรรมาธิการพิจารณาอีกครั้ง และไม่สามารถดำเนินการส่งให้ศาลรัฐธรรมนูญตีความได้ ยกเว้นว่าจะพิจารณากฎหมายเสร็จสิ้นแล้ว จึงจะสามารถส่งศาลรัฐธรรมนูญตีความในช่วงนั้นได้
นายกรณ์ จาติกวณิช รมว.คลัง กล่าวว่า รัฐบาลพยายามทำในเรื่องนี้อย่างเต็มที่ แม้ว่าเวลาของการกู้เงินจะทอดยาวออกไป แต่ก็ต้องสู้ในหลักการ ถ้าโหวตกันในสภาก็ต้องทำ หรือไม่ก็ต้องออกเป็นกฎหมายแล้ว ใครข้องใจก็ให้ศาลรัฐธรรมนูญตัดสิน เพราะกรอบวงเงินนี้คือการลงทุนโครงสร้างพื้นฐานแทบทั้งสิ้น ถือเป็นยุทธศาสตร์ที่รัฐบาลต้องทำ 
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ครม.ได้เห็นชอบมาตรการเร่งรัดการเบิกจ่ายงบประมาณในโครงการไทยเข้มแข็งรอบแรก วงเงิน 1.99 แสนล้านบาท โดยกำหนดให้หน่วยงานที่ยังไม่ได้เสนอขอจัดสรรงบประมาณ ให้เร่งดำเนินการจัดส่งข้อมูลให้สำนักงบประมาณพิจารณาจัดสรรเงินภายในวันที่ 23 ก.พ. 2553 หากยังไม่ได้เซ็นสัญญา ให้เร่งดำเนินการทำสัญญาก่อสร้างโครงการให้เสร็จภายในวันที่ 31มี.ค. 2553
ทั้งนี้ หากหน่วยงานไม่สามารถทำได้ในเวลาที่กำหนด ให้ยุติโครงการดังกล่าว เพื่อนำเงินไปให้โครงการที่มีความพร้อมมากกว่าแทน แต่ยังไม่ได้รับการอนุมัติเงิน